b"\n_START_ARTICLE_\nCastell de les Torrocelles\n_START_SECTION_\nEl castell\n_START_PARAGRAPH_\nTorrecelles constitueix, en la seva forma b\xc3\xa0sica, un original exemple de construcci\xc3\xb3 militar i religiosa cristiana medieval, el qual, en successius per\xc3\xadodes, ha anat sofrint diverses ampliacions i remodelacions, que han contribu\xc3\xaft a configurar el seu heterogeni aspecte actual. El conjunt, empla\xc3\xa7at estrat\xc3\xa8gicament en l'extrem d'una estreta vall pel qual discorre el cam\xc3\xad que connecta Llucena i Atzeneta, t\xc3\xa9 davant el castell atzenet\xc3\xad, a dos quil\xc3\xb2metres de dist\xc3\xa0ncia, i que passa per ser l'altra contribuci\xc3\xb3 defensiva situada a l'extrem oposat de la mateixa vall. Ambdues edificacions marcaven i defensaven les fronteres territorials dels poderosos castells d'Alcalat\xc3\xa9n i de Culla respectivament. Aquests castells amb les seves corresponents demarcacions ja existien en \xc3\xa8poca musulmana, pel que es pot suposar que tant Torrecelles, com el ve\xc3\xad castell atzenet\xc3\xad, ja constitu\xc3\xafen en el per\xc3\xadode isl\xc3\xa0mic sengles punts avan\xc3\xa7ats i fortificats d'aquells districtes. _NEWLINE_El castell respon a una estructura plenament medieval, senzilla, que sembla correspondre als primers temps de la reconquesta. Es tracta d'un castell mont\xc3\xa0 de planta irregular en forma de trapezi rectangle, l'altura del qual \xc3\xa9s lleugerament major que la de la seva base mitjana. La seva superf\xc3\xadcie, en un sol pla, \xc3\xa9s d'uns 500 m\xc2\xb2 i queda ben delimitada per simple muralla, formada de pedra calc\xc3\xa0ria pr\xc3\xb2pia del terreny que ho circumda, sense treballar, travada, en espiga i amb ocupaci\xc3\xb3 de morter. _NEWLINE_Dels quatre llen\xc3\xa7os de muralla que posse\xc3\xafx el castell, el del migdia \xc3\xa9s el m\xc3\xa9s interessant, el qual correspon a la base major de la seva planta trapezo\xc3\xafdal. S'hi conserva, en el centre, una s\xc3\xb2lida torrassa de pedra carreu, de planta pr\xc3\xa0cticament quadrada, amb dos cossos superposats, i en ella un portal amb dues arquejades que hagu\xc3\xa9 de servir, en altre temps, d'entrada \xc3\xbanica al recinte. Una d'aquestes, que serveix d'acc\xc3\xa9s des de l'exterior a la torre, \xc3\xa9s de belles i robustes dovelles, amb arqueria de mig punt i regulars dimensions; l'altra, que d\xc3\xb3na, des d'aquest punt, pas a l'interior del castell o pati d'armes, \xc3\xa9s de dimensions sensiblement majors, arqueria g\xc3\xb2tica amb clau partida. _NEWLINE_El cos superior de la torre posse\xc3\xafx unes sageteres o espieres que donen tant a l'exterior com a l'interior del recinte, apareixent cobert per teulada de doble vessant i teules morunes. Probablement, en la seva primera \xc3\xa8poca, estigu\xc3\xa9s aquesta depend\xc3\xa8ncia coronada de merlets. S'ascendeix a la mateixa mitjan\xc3\xa7ant una tosca escala adossada a la cara interior de la muralla."